CELEX: E2020P0007
Language: el
Date: 2020-06-02 00:00:00
Title: Αίτηση για την έκδοση συμβουλευτικής γνώμης που υποβλήθηκε στο Δικαστήριο της ΕΖΕΣ από το Fürstliches Obergericht στις 2 Ιουνίου 2020 στο πλαίσιο ποινικής διαδικασίας κατά των M και X AG (Υπόθεση E-7/20) 2020/C 332/09

8.10.2020   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 332/9
            
         
      Αίτηση για την έκδοση συμβουλευτικής γνώμης που υποβλήθηκε στο Δικαστήριο της ΕΖΕΣ από το Fürstliches Obergericht στις 2 Ιουνίου 2020 στο πλαίσιο ποινικής διαδικασίας κατά των M και X AG
      (Υπόθεση E-7/20)
      (2020/C 332/09)
      Στις 2 Ιουνίου 2020, το Fürstliches Obergericht (εφετείο του Πριγκιπάτου) υπέβαλε αίτηση προς το Δικαστήριο της ΕΖΕΣ, η οποία καταχωρίστηκε στη Γραμματεία του τελευταίου στις 10 Ιουνίου 2020, για την έκδοση συμβουλευτικής γνώμης στην ποινική διαδικασία κατά M και X AG, ως προς τα ακόλουθα ερωτήματα:
      
                  1.
               
               
                  Μπορεί να χαρακτηριστούν «φάρμακα», κατά την έννοια του άρθρου 1 παράγραφος 2 της οδηγίας 2001/83/ΕΚ, οι εγχύσεις του συνδυασμού ουσιών που αναφέρεται στην παρούσα, οι οποίες πραγματοποιούνται για την αντιμετώπιση της επαγγελματικής εξουθένωσης;
                  
                              α)
                           
                           
                              Σε περίπτωση καταφατικής απάντησης στο ως άνω ερώτημα: Συνιστά, εν προκειμένω, κυκλοφορία στην αγορά, κατά την έννοια του άρθρου 2 παράγραφος 1 της οδηγίας, η παρασκευή, η προμήθεια και η χορήγηση έγχυσης για την αντιμετώπιση της επαγγελματικής εξουθένωσης;
                           
                        
                              β)
                           
                           
                              Σε περίπτωση καταφατικής απάντησης στα ως άνω ερωτήματα: Συνιστούν οι εγχύσεις για την αντιμετώπιση της επαγγελματικής εξουθένωσης φάρμακα τα οποία, κατά την έννοια του άρθρου 2 παράγραφος 1 της οδηγίας, παρασκευάζονται βιομηχανικώς ή για την παρασκευή των οποίων χρησιμοποιείται κάποια βιομηχανική μέθοδος;
                           
                        
                              γ)
                           
                           
                              Οι εγχύσεις για την αντιμετώπιση της επαγγελματικής εξουθένωσης εμπίπτουν, λόγω της μεθόδου παρασκευής τους, στην εξαίρεση του άρθρου 3 παράγραφος 2 της οδηγίας;
                           
                        
            
                  2.
               
               
                  Ποιο είναι το περιεχόμενο της «χονδρικής πώλησης» κατά την έννοια της οδηγίας 2001/83/ΕΚ, όπως τροποποιήθηκε από την οδηγία 2011/62/ΕΕ, και ποια κριτήρια πρέπει να πληρούνται ώστε να συντρέχει «χονδρική πώληση»;
               
            
                  3.
               
               
                  Σε περίπτωση που οι ανωτέρω οδηγίες έχουν, κατ’ αρχήν, εφαρμογή στην υπό εξέταση υπόθεση:
                  Συνάδει με την ελευθερία εγκατάστασης του άρθρου 31 επ. της συμφωνίας ΕΟΧ, και μπορεί, επιπλέον, να θεωρηθεί αναλογική ρύθμιση κατά την οποία, η εμπορική διάθεση τέτοιου είδους φαρμάκων, που πραγματοποιείται από το κράτος κατοικίας φυσικού ή νομικού προσώπου εντός του ΕΟΧ ή μεταξύ κράτους του ΕΟΧ και τρίτης χώρας, χωρίς τα φάρμακα να έρχονται σε επαφή με την επικράτεια του κράτους κατοικίας, υπόκειται σε υποχρέωση λήψης νόμιμης άδειας, παραβίαση της οποίας συνιστά πλημμέλημα που επισύρει στερητική της ελευθερίας ποινή έως έξι μηνών;
               
            
                  4.
               
               
                  Ασκεί οποιαδήποτε επίδραση στην απάντηση των ως άνω ερωτημάτων εάν σε άλλο κράτος του ΕΟΧ (εν προκειμένω, στη Γερμανία) δεν απαιτείται άδεια κυκλοφορίας για τα επίδικα φάρμακα;